Proiect

PARLAMENTUL REPUBLICII MOLDOVA

LEGE

privind modificarea şi completarea unor acte legislative
Parlamentul adoptă prezenta lege organică.

Art. I. – Articolul 1 al Legii nr. 173-XIII din 6 iulie 1994 privind modul de publicare şi intrare în vigoare a actelor oficiale (Monitorul Oficial al Republicii Moldova,1994, nr. 1), cu modificările şi completările ulterioare, se modifică şi se completează după cum urmează:

         1. La alineatul (1), după cuvîntul „Financiare” şi înaintea simbolului „*”  se introduc cuvintele „ , precum şi tratatele internaţionale ale Republicii Moldova care au intrat în vigoare, textele integrale ale anexelor şi documentelor aferente, rezervele sau declaraţiile Republicii Moldova, efectuate la momentul semnării, ratificării, aderării, acceptării sau aprobării, actele referitoare la suspendarea, denunţarea sau stingerea tratatelor internaţionale”.
    2. Alineatul (6) va avea următorul cuprins:

„(6) Textele tratatelor internaţionale ale Republicii Moldova care au intrat în vigoare, textele integrale ale anexelor şi documentelor aferente, rezervele sau declaraţiile Republicii Moldova, efectuate la momentul semnării, ratificării, aderării, acceptării sau aprobării, actele referitoare la suspendarea, denunţarea sau stingerea tratatelor internaţionale, precum şi actele normative care atestă intrarea în vigoare a tratatelor internaţionale se publică în Monitorul Oficial conform legislaţiei.”
Art. II. – Legea nr. 595-XIV din 24 septembrie 1999 privind tratatele internaţionale ale Republicii Moldova (Monitorul Oficial al Republicii Moldova, 2000, nr. 24-26, art. 137), cu modificările ulterioare, se modifică după cum urmează:

 1. La articolul 2 alineatul al doisprezecelea, noţiunea „publicare – publicarea integrală în ediţii oficiale speciale a textului tratatului internaţional intrat în vigoare” se exclude. 

2. La articolul 30, alineatul (1) va avea următorul cuprins:

„(1) Textele tratatelor internaţionale ale Republicii Moldova care au intrat în vigoare, textele integrale ale anexelor şi documentelor aferente, rezervele sau declaraţiile Republicii Moldova, efectuate la momentul semnării, ratificării, aderării, acceptării sau aprobării, actele referitoare la suspendarea, denunţarea sau stingerea tratatelor internaţionale, precum şi actele normative care atestă intrarea în vigoare a tratatelor internaţionale se publică în Monitorul Oficial conform legislaţiei.”
Art. II. – Prezenta lege intră în vigoare cu începere de la 1 iulie 2008.
PreşedintelE  Parlamentului
Notă informativă

la proiectul legii privind modificarea şi completarea unor acte legislative
În conformitate cu prevederile articolului 4 şi articolului 8 a Constituţiei, Republica Moldova se obligă sa respecte tratatele internaţionale la care este parte şi totodată dispoziţiile constituţionale se interpretează şi se aplică în concordanţă cu acestea.  În acest sens, problema asigurării publicării tratatelor internaţionale are o relevanţă juridică importantă.  

În conformitate cu art. 30 din Legea privind tratatele internaţionale ale Republicii Moldova, nr. 595-XIV din 24 septembrie 1999, „Textele tratatelor internaţionale ale Republicii Moldova care au intrat în vigoare, textele integrale ale anexelor şi documentelor aferente, rezervele sau declaraţiile Republicii Moldova, efectuate la momentul semnării, ratificării, aderării, acceptării sau aprobării, precum şi actele referitoare la suspendarea, denunţarea sau stingerea tratatelor internaţionale se publică, în termen de o lună după intrarea lor în vigoare, în ediţii oficiale speciale ale Monitorului Oficial al Republicii Moldova. Anual, în legea bugetului de stat, Guvernul prevede sursele necesare publicării ediţiilor oficiale speciale ale Monitorului Oficial.”

Conform pct. 5 al Regulamentului Ministerului Afacerilor Externe şi Integrării Europene aprobat prin Hotarîrea Guvernului nr. 1156 din 4 noiembrie 2005, întru realizarea politicii externe a Republicii Moldova, Ministerul prezintă spre publicare în Monitorul Oficial, conform legislaţiei în vigoare, textele tratatelor internaţionale la care Republica Moldova este parte. 

Punctul 9 al Statutului Agenţiei Informaţionale de Stat "Moldpres" aprobat prin Hotărîrea Guvernului Republicii Moldova Nr. 532 din 6 mai 2003, stipulează că întreprinderea are sarcina să editeze "Monitorul Oficial al Republicii Moldova", în conformitate cu Legea privind modul de publicare şi intrare în vigoare a actelor oficiale nr.  173-XIII din 6 iulie 1994,  recepţionînd şi publicînd legi şi alte acte oficiale ale Parlamentului,  decrete ale Preşedintelui Republicii Moldova,  acte internaţionale,  hotărîri şi dispoziţii ale Guvernului, acte normative  ale  Curţii  Constituţionale,  Curţii de Conturi,  ministerelor, departamentelor şi Băncii Naţionale a Moldovei.

Respectiv, pînă în 2006 au fost publicate 38 de volume de ediţii oficiale speciale ale Monitorului Oficial. Procedura specifică de publicare a ediţiilor speciale oficiale ale Monitorului Oficial, generează informarea retardată a persoanelor fizice şi juridice din Republica Moldova despre tratatele internaţionale intrate în vigoare. Unele acte internaţionale conţin prevederi ale căror implementare trebuie asigurată fără întîrziere iar accesul publicului la ediţiile speciale oficiale ale Monitorului Oficial este mai complicat decît în cazul ediţiilor ordinare.

Pentru soluţionarea tuturor acestor probleme, propunem includerea tratatelor internaţionale în categoria actelor oficiale (în sensul art. 1 al Legii Republicii Moldova Nr. 173-XIII din 6 iulie 1994 privind modul de publicare şi intrare în vigoare a actelor oficiale) şi publicarea acestora în ediţii ordinare ale Monitorului Oficial. 

Procedura propusă va soluţiona problemele survenite în acest domeniu, va asigura informarea publicului la timp, va facilita distribuirea ediţiilor Monitorului Oficial care vor conţine şi textele tratatelor internaţionale în modul similar celui existent referitor la actele normative, precum şi va scuti Guvernul de necesitatea alocării surselor financiare suplimentare destinate publicării ediţiilor oficiale speciale ale Monitorului Oficial. 

Totodată, mijloacele financiare utilizate de către Agenţia Informaţională de Stat "Moldpres" pentru publicarea tratatelor internaţionale, vor fi recompensate în rezultatul comercializării Monitorului Oficial către beneficiari.
Eugenia KISTRUGA

Viceministru
